при́тча та́кожде бѣ́дственну бы́ти ве́щь ѡблича́ющи, глаго́летъ: разсѣца́яй дрова̀, бѣду̀ пріи́метъ въ ни́хъ, а́ще спаде́тъ сѣ́чиво: раздѣля́яй бо сло́вомъ вє́щи, и непщу́ємая соедини́тися ѿлуча́яй ѿ соедине́нія, и чу̂жда вся́чески єди́но ѿ друга́гѡ показа́ти хотя́й, и́стинная блага̂я ѿ мни́мыхъ таковы́хъ, а́ще не ѿвсю́ду утвержде́но и́мать сло́во, бѣду̀ пріе́млетъ въ слу́шающихъ, ѿпа́дшу утвержде́нія сло́ву, собла́зна вину̀ слы́шащымъ подаю́щу